Stredná Torysa

Stredná Torysa (Stredotoryský región) je slovenský región a región cestovného ruchu.

Geografia 
Región strednej Torysy sa nachádza v centrálnej časti Šariša. Územie sa rozprestiera na rozhraní Spišsko-šarišského medzihoria, Bachurne, Slanského pohoria a Šarišskej vrchoviny. Hlavnou osou územia je rieka Torysa a centrom regiónu je mesto Prešov.

Územie strednej Torysy  
Do regiónu strednej Torysy patrí územie Prešovského a Sabinovského okresu. Dolina hornej Torysy je pomerne široká, stredná Torysa sa pri vstupe do Sabinova náhle zužuje.

Okres Prešov
 mesto Prešov (vrátane katastrov mestských častí v povodí Torysy), Veľký Šariš
 obce Šarišské Michaľany, Ostrovany, Medzany a Malý Šariš
Okres Sabinov
 mesto Sabinov
 obce Pečovská Nová Ves, Jarovnice (Močidľany), Ostrovany a Ražňany.

Pohoria 
 Bachureň
 Slanské vrchy
 Šarišská vrchovina
 Spišsko - šarišské medzihorie
 Čergov

Vodné toky 
 rieka Torysa s prítokmi:
 z ľavej strany: Ľutink, Ginec, Krakovský potok, Drienický potok, potok Telek (s prítokom Husí potok), Jakuboviansky potok, Ketelský potok, Uzovský potok, potok Záborský, Dzikov potok, Veľký potok, Gregorovský potok, Sekčov, Delňa a Petroviansky potok.
 z pravej strany: Šalgov, Paťovský potok, Šarišský potok, Malkovský potok, Haništiansky potok a Kendický potok.

Dejiny 
Prvé záznamy z 13. storočia opisujú postupné vytváranie osád, v údolí rieky Torysy a jej prítokov ako súčasť Šarišského komitátu. Hlavný význam polohy strednej Torysy spočíval v sprostredkovaní spojenia medzi Poľskom a Maďarskom. Vďaka tomu v 14. storočí získali mestá Prešov a Sabinov štatút slobodných kráľovských miest. Prešov v tomto období patril medzi hlavné strediská remeselnej výroby v Uhorsku.

Od roku 1849 patrila stredná Torysa do Šarišskej župy, od roku 1928 do krajinského zriadenia, od roku 1949 do Prešovského kraja a od roku 1960 do Východoslovenského kraja. V súčasnosti je územie Stredotoryského regiónu súčasťou Prešovského kraja.

Kultúra a zaujímavosti 
Región ma bohatú hlavne folklórnu históriu. Medzi dôležité podujatia v regióne patria aj Dni mesta Prešov, Sabinovský jarmok, Letecké dni v Ražňanoch a Dni pivovaru Šariš. V Prešove je Divadlo Alexandra Duchnoviča, Divadlo Jonáša Záborského, Krajské múzeum, Štátna vedecká knižnica, Park kultúry a oddychu a Hvezdáreň.

Školstvo 
Školstvo je v regióne zastúpené všetkými druhmi škôl, z vysokých škôl je najznámejšie Prešovská univerzita, Gréckokatolícka teologická fakulta a Pravoslávna bohoslovecká fakulta.

Šport 
Prešov je domovom najstaršieho slovenského futbalového klubu 1. FC Tatran Prešov, hádzanárskeho klubu HT Tatran Prešov a  hokejového klubu HC 07 Prešov. Hokej má zastúpenie aj v Sabinove, futbalové kluby sú zastúpené v celom regióne.

Pamiatky 
Hlavnou dominantou regiónu je Šarišský hrad vo Veľkom Šariši. Konkatedrála svätého Mikuláša, Gréckokatolícka katedrála sv. Jána Krstiteľa, Pravoslávny katedrálny chrám sv. kniežaťa Alexandra Nevského, Prešovská kalvária, Židovská synagóga v Prešove a zvyšky hradieb z 15. storočia v Sabinove.

Cestovný ruch 
 Lyžiarske stredisko Drienica-Lysá
 Rekreačná oblasť Sigord

Hospodárstvo a infraštruktúra 
Priemysel v celom regióne je na pomerne vysokej úrovni vďaka mestám Prešov, Sabinov a Veľký Šariš.

Regiónom prechádza Diaľnica D1, cesta I. triedy (I/68), (I/18) a medzinárodná železničná trať Košice - Muszyna.

V Prešove sa nachádza Fakultná nemocnica s poliklinikou Jána Adama Reimana.

Pozri aj 
 Šarišská župa
 Horná Torysa

Referencie 

Regióny na Slovensku